Line Barfod (EL), 2009-05-13:
Enhedslisten deler også intentionerne i forslaget her.
Vi mener, det er rigtig vigtigt, at vi gør en stor indsats, for at alle har mulighederne for at være en del af et fællesskab, og for at vi ikke får en meget skarp opdeling af, hvem der bor hvor, hvem der leger med hvem, og hvem der overhovedet lærer hinanden at kende.
Så vi mener i den grad, at der er brug for at sikre, at vi har blandede boligområder.
Vi mener, det er fuldstændig oplagt, at man giver mulighed for - nu hvor der er mange, mange tusinde tomme ejerboliger, der er bygget her i forbindelse med byggeboomet, hvor man troede, man kunne tjene penge på hvad som helst - at de bliver omdannet til almene boliger, så man dér kunne få nogle gode billige boliger, som folk kunne flytte ind i, så man fik brudt nogle af de ghettoer, der er blevet dannet af folk med rigtig mange penge, der har overtaget en række af de boliger, som er blevet solgt.
Vi mener ligeledes, at man skal se på nogle de ghettoer, der er dannet oppe i Nordsjælland af folk, der har meget ens økonomiske forhold, meget ens boligstandard, og i øvrigt også på de områder, hvor der er problemer med, at børnene kommer i børnehave og har meget svært ved at tale dansk, men taler noget lettisk eller filippinsk, eller hvad sprog, deres au pair nu taler.
Det er der bestemt behov for at prøve at se nærmere på.
Men der er selvfølgelig også behov for at se på, hvad vi gør i forhold til skoler og daginstitutioner osv.
Der har vi jo haft rigtig stor succes på sin vis med at få rigtig mange børn i vuggestue og børnehave ved at sikre nogle gode vilkår, ved at have nogle gode sundhedsplejersker, der kommer ud og opsøger familierne og fortæller dem om tilbuddene osv.
Men det kræver altså, at vi sikrer, at man har råd til at have sine børn i daginstitution, og der er regeringens privatisering af børneområdet et stort problem, for når man ikke længere kan være sikker på at have økonomisk friplads - hvis man ikke har råd til at betale - så får vi altså dér en opdeling af børnene i de fattige og de rige børn, og det modvirker den integration, som regeringen ellers påstår den går ind for.
Der er også brug for ekstra ressourcer i de vuggestuer og børnehaver, der har en del socialt udsatte børn, som har forældre, der ikke er særlig gode til dansk, og hvor pædagogerne nogle gange er det første møde, de har med danskere.
Så er der brug for ekstra ressourcer til, at pædagogerne har tid til at tale med forældrene osv.
Hvis man sætter det af, tror jeg ikke, man behøver alle de her tvangsforanstaltninger, som forslaget lægger op til.
Jeg tror, at med gode ressourcer og rigtig god udveksling af gode erfaringer om, hvordan man gør, så vil vi kunne komme rigtig langt.
På samme måde er der rigtig gode erfaringer med at give ekstra ressourcer til skolerne, så man dér kan tiltrække mange forskellige børn.
Det er i høj grad det, man gjorde i Københavns Kommune for nogle år siden, hvor man også støttede foreningen Brug Folkeskolen, der gør et kæmpearbejde for at få flyttet børn over.
Men det kræver altså, at man så følger op og holder fast og bliver ved med at sikre, at der er gode ressourcer; sikrer at der er nogle gode skolebygninger, der ikke er ved at falde fra hinanden, og at der er toiletter til børnene osv.
Så der er mange muligheder for at sætte positivt ind med flere ressourcer, med at gøre en god indsats, og så er det altså vigtigt, at man gør det ud fra en holdning om, at alle skal være med - at det ikke handler om, at der er nogle, vi vil udstøde af fællesskabet eller have væk, men at vi skal have alle med.
Og det gælder også om at sikre, at der er lidt ekstra ressourcer til, at forældrene kan få noget støtte til at gå ind i f.eks. foreninger som Brug Folkeskolen, men også på andre måder støtte hinanden i at lave legegrupper, så børnene ikke bare går i skole sammen, men også kommer til at lege sammen; at man får støtte til at lave andre forskellige projekter, der støtter de lokale fællesskaber, for det er altså det, der skal til.
Det er rigtig vigtigt med ekstra ressourcer til daginstitutioner og skoler osv., men vi skal også have os selv med.
Forældrene skal være med i det, borgerne skal være med i det, og derfor er det vigtigt, at vi også støtter en lang række af de frivillige initiativer i lokalområderne, fordi de altså er med til at bakke op om integrationen.
Så rigtig gode intentioner; vi ville nok lægge vægten på, hvad der skal til, nogle andre steder og i høj grad på at støtte og opmuntre og få flere ressourcer, fordi vi tror, det er den vej, der virker.